钦定古今图书集成/明伦汇编/宫闱典/第133卷 > 陈增
## 钦定古今图书集成/明伦汇编/宫闱典/第133卷 > 陈增

按《明外史宦官传》增神宗朝矿税太监也。帝心颇好
利，左右数以利尝之。万历十二年，房山县民史锦奏
请开矿，通政司倪光荐为上之。帝下抚按查勘，不果
行。十六年，中使祠五台山，还言紫荆关外广昌灵丘
有矿砂，可作银冶。帝闻之心喜，以大学士申时行等
言，不得已命塞矿洞。十八年，易州民周言、张世才复
言：“阜平、房山各产矿砂，请遣官开矿。”时行等仍执不
可。至“二十年，宁夏用兵，费帑金二百馀万。其冬，朝鲜
用兵，首尾八年，费帑金七百馀万。二十七年，播州用
兵，又费帑金二三百万。三大征踵接，国用大匮。而二
十四年乾清、坤宁两宫灾，二十五年，皇极、中极、建极
三殿灾，营建乏资，计臣蒿目，矿税由”此大兴。其遣官，
自二十四年始。是时，千户仲春复请开矿，廷臣皆言
非便，帝决意行之。阁臣赵志皋、张位、陈于陛、沈一贯
不能沮。或曰：“位盖默赞其事云。”其后言矿者争走阙
下。中使四出：真、保、蓟、永则王亮，昌黎、迁、安则田进，昌
平、横岭、涞水、珠宝、窝山则王忠，真定复益以王虎。并
采山西平定、稷山，浙“江则曹、金。后代以刘忠，陕西则
赵钦，山西则张忠，河南则鲁坤，广东则李凤、李敬，云
南则杨荣，辽东则高淮，江西则潘相，福建则高采，湖
广则陈奉，而增奉敕开采山东。他若通湾、天津、临清、
湖口、仪真、苏杭，皆有税监，两淮则有盐监，广东则有
珠监。或专遣，或兼摄，大珰小监，纵横绎骚，吸髓饮血，
以供进奉。大率入公帑者不及什一，而天下萧然，生
灵涂炭矣。”二十四年，增始至山东，即劾福山知县韦
国贤。帝为逮问削职。益都知县吴宗尧抗增，被陷，几
死诏狱。巡抚尹应元奏增二十大罪，亦罚俸。已，复命增兼征山东店税，与临清税监马堂相争。帝为和解，
使堂税临清，增税东昌。增势益横，其党内阁中书程
守训、中军官仝治等，自江南北至浙江，大作奸弊，称
“奉密旨搜金宝，募人告密，诬大商巨室藏违禁物，所
破灭什伯家杀”，人莫敢问。御史刘曰梧具以状闻，盐
务少监鲁保亦奏守训等阻塞盐课，帝俱弗省。久之，
凤阳巡抚李三才劾守训奸赃，增惧，因搜得守训违
禁珍宝及赃银四十馀万，闻于朝，命械入京鞫治，乃
论死。增肆恶山东十年，至三十三年始死。